Na temelju članka 117. Zakona o socijalnoj skrbi („Narodne novine“, broj 18/22, 46/22, 119/22 i 71/23) i članka 25. Statuta Općine Ružić („Službeni vjesnik Šibensko-kninske županije, broj 7/21), Općinsko vijeće Općine Ružić na 14. sjednici održanoj studenoga 2023. godine, donosi

**Socijalni program Općine Ružić za 2024. godinu**

1. **UVODNI DIO**

**Članak 1.**

Ovim Programom utvrđuju se oblici pomoći namijenjeni socijalno ugroženim osobama, kao i osobama s nepovoljnim osobnim, obiteljskim i drugim okolnostima zbog kojih bez pomoći nisu u mogućnosti zadovoljiti svoje osnovne životne potrebe, te iskaz financijskih sredstava za njegovo ostvarenje u 2024. godini.

**Članak 2.**

Temeljne odredbe za ostvarivanje prava na pojedine oblike pomoći utvrđena Socijalnim programom su:

(1) Opći uvjeti:

- državljanstvo Republike Hrvatske

- stalno prebivalište na području Općine Ružić

- stranac i osoba bez državljanstva sa stalnim boravkom na području Općine Ružić

(2) Stranac pod supsidijarnom zaštitom, stranac s utvrđenim statusom žrtve trgovanja ljudima, azilant i članovi njegove obitelji koji zakonito boravi na području Općine Ružić

(3) Iznimno, pravo na jednokratnu naknadu i privremeni smještaj pod uvjetima propisanim Zakonom o socijalnoj skrbi („Narodne novine“, broj 18/22, 46/22, 119/22 i 71/23), ima osoba koja nije obuhvaćena prethodnim kriterijima, ako to zahtijevaju životne okolnosti u kojima se našla.

1. **OBLICI POMOĆI I POTREBNA SREDSTVA**

**Članak 3**.

1. **a) Jednokratne pomoći u novcu – planirana sredstva 2.200,00 eura**

U svrhu pružanja jednokratnih pomoći u novcu najugroženijim pojedincima i obiteljima koji zbog trenutnih okolnosti (nezaposlenosti, smrti člana obitelji, teške bolesti i sl.) nisu u stanju djelomično ili u cijelosti zadovoljiti osnovne životne potrebe, izdvojit će se sredstva u maksimalnom pojedinačnom iznosu od 200,00 eura.

U iznimno teškim životnim okolnostima pojedinca ili obitelji, Općinski načelnik svojom odlukom može odobriti pomoć u iznosu većem od 200,00 eura.

Odluku o dodjeli jednokratne novčane pomoći donosi Općinski načelnik na temelju pristiglih pisanih zamolbi, procjenjujući opravdanost svakog slučaja zasebno.

**b) Jednokratne pomoći u naravi – planirana sredstva 1.000,00 eura**

U svrhu pružanja jednokratnih pomoći u novcu najugroženijim pojedincima i obiteljima koji zbog trenutnih okolnosti (nezaposlenosti, smrti člana obitelji, teške bolesti i sl.) nisu u stanju djelomično ili u cijelosti zadovoljiti osnovne životne potrebe, izdvojit će se sredstva u maksimalnom iznosu od 200,00 eura po kućanstvu za podmirenje troškova života (struje, vode i slično).

1. **Jednokratne pomoći stimulacijskog karaktera**

1. **Jednokratne pomoći učenicima i studentima – planirana sredstva 21.500,00 eura**

Jednokratna pomoć učenicima i studentima koji imaju prebivalište na području Općine Ružić isplatiti će se kad se steknu uvjeti, odnosno po upisu škole i fakultete za 2024./2025. akademsku godinu, u iznosima kako slijedi:

- učenicima osnovne škole upisanim u Područnu školu Gradac u iznosu od 120,00 €,

- učenicima srednjih škola u iznosu od 150,00 €,

- redovnim studentima u iznosu od 220,00 €.

1. **Jednokratne pomoći za novorođeno dijete – planirana sredstva 12.500,00 eura**

Jednokratna pomoć za novorođeno dijete isplatiti će se po rođenju djeteta čija oba roditelja i dijete, odnosno jedan samohrani roditelj i dijete, imaju prijavljeno prebivalište i boravište na području Općine Ružić, i to u iznosima kako slijedi:

- za prvo dijete u iznosu od 550,00 eura

- za drugo dijete u iznosu od 800,00 eura

- za treće dijete u iznosu od 1.100,00 eura

- za četvrto i svako slijedeće dijete u iznosu od 1.350,00 eura

1. **Jednokratna pomoć za novosklopljeni brak – planirana sredstva 3.330,00 eura**

Jednokratna pomoć za novosklopljeni brak isplatiti će se korisniku koji ima prijavljeno prebivalište i boravište na području Općine Ružić u iznosu od 550,00 eura.

1. **Jednokratne pomoći roditeljima djece upisane u vrtić - planirana sredstva 2.000,00 eura**

Potpora po djetetu iznosi 50,00 eura, za djecu upisanu u Dječji vrtić Drniš (odjeljenja Drniš i Gradac) za pedagošku godinu 2024./2025.

1. **Sufinanciranje troškova korištenja usluga Dječjeg vrtića Drniš - planirana sredstva 800,00 eura**

Roditelji, korisnici usluga Dječjeg vrtića Drniš, oslobađaju se participacije u troškovima korištenja usluga vrtića za četvrto i svako slijedeće dijete u obitelji sa prebivalištem na području Općine Ružić, a troškove participacije preuzeti će Općina Ružić.

1. **Pomoć humanitarnim organizacijama i udrugama**

Općina Ružić sufinancirati će:

- Društvo Crvenog križa Drniš u iznosu od 1.000,00 eura.

- tekuće donacije i pomoći u novcu ustanovama u zdravstvu u iznosu od 670,00 eura.

1. **ZAVRŠNI DIO**

**Članak 4.**

Jednokratne pomoći iz članka 3., stavka 4. ovog Socijalnog programa se neće isplaćivati ukoliko postoje otvorena dugovanja prema Općini Ružić.

**Članak 5.**

Sredstva za provođenje Socijalnog programa Općine Ružić za 2024. godinu osigurana su proračunom Općine Ružić za 2024. godinu, a obim i dinamika njihove isplate ovisiti će od proračunskih mogućnosti. Načelnik Općine Ružić je ovlašten dio neutrošenih sredstava predviđenih za pojedine oblike pomoći rasporediti na druge oblike pomoći za koje unaprijed nije bilo moguće predvidjeti iznos potrebnih sredstava.

**Članak 6.**

Provedbu Socijalnog programa Općine Ružić za 2024. godinu osigurat će načelnik Općine Ružić u suradnji s Općinskim vijećem, Centrom za socijalnu skrb Drniš i Upravnim odjelom za zdravstvo i socijalnu skrb Šibensko-kninske županije i Gradom Drnišom.

**Članak 7.**

Socijalni program Općine Ružić za 2024. godinu stupa na snagu osmog dana od dana objave u „Službenom glasilu Općine Ružić“.

KLASA: 550-01/23-01/1

URBROJ: 2182-8-02-23-1

Gradac, studenoga 2023. godine

OPĆINSKO VIJEĆE OPĆINE RUŽIĆ

PREDSJEDNIK

Ante Duran v.r.